Fil-Parlament, Jason Azzopardi qal li somom kbar ta’ flus qed jiġu trasferiti mill-Bank Ċentrali ta’ Malta lill-kredituri tal-Bank Pilatus Il-Kap tad-Delegazzjoni Nazzjonalista fil-Parlament Ewropew, David Casa kiteb liċ-Ċerpersin tal-Bord ta’ Superviżjoni tal-Bank Ċentrali Ewropew u talab investigazzjoni dwar dak allegat ilbieraħ mid-Deputat Nazzjonalista Jason Azzopardi. Fil-Parlament, Jason Azzopardi qal li somom kbar ta’ flus qed jiġu trasferiti mill-Bank Ċentrali ta’ Malta lill-kredituri tal-Bank Pilatus. Skont Azzopardi,  il-Bank Ċentrali qed iħallas permezz ta’ kreditu dirett onlajn u f’Marzu li għadda, il-kredituri ħadu €129,000. Fid-dawl ta’ dawn l-allegazzjonijiet, David Casa talab lill-Bank Ċentrali Ewropew biex jinvestiga u jistabbilixxi jekk dawn il-flus ġewx mill-kontijiet personali tal-Bank Pilatus jew hux qed jiġu mit-taxxi tal-poplu. Jekk il-flus ġejjin mit-taxxi, Casa saħaq li għandha tingħata spjegazzjoni dwar kif il-Bank Pilatus qed jippjana li jħallasahom lura. Talab ukoll li l-Bank Ċentrali biex jeżamina jekk  dawn it-trasferimenti kinux neċessarji biex tiġi salvagwardjata s-sistema bankarja skont ir-regoli tal-Unjoni Ewoprea u anke  jinvestiga jekk kienx hemm bżonn l-awtorizzazzjoni tal-MFSA biex dawn it-trasferimenti setgħu jsiru. Apparti minn hekk, l-Ewroparlamentari saħaq li l-Bank Ċentrali Ewropew għandu jimmonitorja fid-dettall it-tranżazzjonijiet kollha li qed isiru mill-Bank Ċentrali ta’ Malta għan-nom tal-Bank Pilatus. “Dak żvelat fl-aħħar siegħat jista’ jkollu implikazzjonijiet serji, u hu ta’ tħassib li dawn it-trasferimenti inżammu sigrieti mill-pubbliku,” temm jisħaq Casa. Il-Bank Ċentrali ta' Malta jwieġeb Intant, fi stqarrija b'reazzjoni, il-Bank Ċentrali ta' Malta qal li huwa normali li bank ċentrali jħaddem kont ta' depożitu u l-Bank Pilatus, bħala bank liċenzjat, għandu dan il-kont ukoll. Spjega kif dawn  it-tranżazzjonijiet huma waħda mill-miżuri amministrattivi li l-MFSA tagħmel mal-istituzzjonijiet tal-kreditu. Ċaħad  li l-Uffiċju tal-Prim Ministru għamel xi tip ta' pressjoni fuq il-Bank Ċentrali ta’ Malta.